b'\n_START_ARTICLE_\nRojstvo\n_START_PARAGRAPH_\nRojstvo (telitev pri \xc5\xbeivini in kotitev pri ostalih sesalcih) ozna\xc4\x8duje pri \xc5\xbeivalih zaklju\xc4\x8dek obdobja zarodka, ko postane osebek neodvisen od materinega telesa oz. zalog, nakopi\xc4\x8denih v jajcu, in se za\xc4\x8dne samostojno gibati ter prehranjevati._NEWLINE_Glede na to, ali pride zarodek iz materinega telesa ali jajca, lo\xc4\x8dimo \xc5\xbeivorodnost (viviparnost) in jajcerodnost (oviparnost). Rojstvu iz jajca pravimo tudi izvalitev. Poseben primer je ovoviviparnost pri nekaterih dvo\xc5\xbeivkah in plazilcih, kjer se faza zarodka za\xc4\x8dne v jajcu, a se osebek izvali \xc5\xa1e v materinem telesu in je \xc5\xbeival navidez \xc5\xbeivorodna. Druga znana izjema je pri morskih konji\xc4\x8dkih, kjer samica v zelo zgodnji fazi razvoja zarodkov le-te prenese samcu, tako da se mladi\xc4\x8di rodijo iz o\xc4\x8detovega telesa.'